Liggaam van nog twee tieners uit see gehaalDie soektog na die vierde vermiste tiener duur voort. (Foto: Leon Knipe/ANA) Die polisie soek nog na een van die vier tieners wat Sondag in die see in Seepunt vermis geraak het. Die liggaam van ŉ tweede en derde tiener is intussen uit die see by die Rocklands-strand in Kaapstad gehaal. Die vier jong mense, almal buitelanders, het Sondag in rowwe seetoestande by ŉ strand in Seepunt gaan swem toe ŉ golf oor hulle gespoel en hulle in ŉ sleurstroom beland het. ŉ Omstander het hulle probeer help, maar het óók in die moeilikheid beland en ŉ branderryer moes dié persoon weer uit die water help. Volgens die Nasionale Seereddingsinstituut (NSRI) het ŉ verslaggewer van Cape Times die liggaam van nog een van die vermiste kinders laat gistermiddag opgemerk en die owerhede om 17:37 ontbied. In ŉ “beheerde omgewing” en met verskeie ondersteuningsbeamptes om na die vermiste tieners se familielede en vriende te help omsien, het polisieduikers ten spyte van die rowwe seestoestande die liggaam van ŉ 15-jarige meisie uit die water gebring, het die NSRI gesê. Kort daarna is die liggaam van die derde tiener ook opgemerk en het polisieduikers die 16-jarige seun se liggaam na die strand gebring. ŉ Grootskaalse soektog is Sondagmiddag van stapel gestuur nadat die liggaam van ŉ 15-jarige seun van Burundi dieselfde middag gevind. Drie ander ongeïdentifiseerde branderryers het die kind se liggaam in die water opgemerk en op een van hul branderplanke gelaai. ŉ Reddingswemmer van die NSRI het daarheen geswem en op die branderplank met kardiopulmonêre resussitasie begin. ŉ Reddingsboot het hulle na die strand geneem waar pogings voortgesit is om die seun weer by te bring. Hy is egter op die toneel dood verklaar. “Die NSRI en die polisie wil die verslaggewer van Cape Times loof wat alarm gemaak en gehelp het met die suksesvolle opsporing van die liggame. “Polisieduikers en die Seepunt-polisie gaan voort met die soektog na die 18-jarige man wat steeds vermis word. Ons gedagtes is steeds by sy familie en vriende,” het die NSRI gesê. “Die NSRI, Seepunt-polisie, die polisie se duikeenheid, wetstoepassers en die nooddienste bedank ook die gemeenskap van Seepunt en groter Kaapstad vir die medelye en waardigheid wat hulle gister en Sondag op die toneel van dié tragedie op die Rocklands-strand gewys het.”